Çarçewa Bernameyê Têkoşînê Demokrasîyî yê HDPyî de Kombîyayîşê Demokrasîyî dewam kenê. Endamanê Heyetê Rayberdişê Merkezî yê HDPyî, temsîlkaranê HDPyî û wekîlan kedkaranê zîretî reyde kombîyayîş kerd. Heyetê HDPyî verê DEDAŞî de eşkerayîyêke daye ke DEDAŞ rojanê peyênan de pê birnayîşê ceyranî yê şaristananê kurdan rojdem de yo.
Wekîlê HDPyî yê Wanî Sezaî Temellîyî vist vîrî ke AKP haştîya komelkî çin keno û vat: ''Naye pê rayîrê tay dezgehan keno. Îqtîdarê AKPyî şaristananê kurdan de pê destê DEDAŞî terorê enerjî keno. Seba ke ma naye şermezar bikerê û hîşyarîye bidê îqtîdar û DEDAŞî ma kom bîyî.
DEDAŞ fotografê hîşmendîya talanê ked û xoza yo. Kerdişê DEDAŞî dişmenîya kurdan a. Malîyetê şîrketan ê terefgîran ê îqtîdarî faturayanê ceyranî de yenê cakerdene.
Tek rayîrê vergirewtişê naye zî têkoşînê vera hîşmendîya AKPyî û sîstemê kolonyalîstî yê kapîtalîstî yo.''
